b'\n_START_ARTICLE_\nSausgalviai (Kretinga)\n_START_SECTION_\nEtimologija\n_START_PARAGRAPH_\nPavadinimas kilo i\xc5\xa1 asmenvard\xc5\xbeio Sausgalvis daugiskaitos formos. Ra\xc5\xa1ytiniuose \xc5\xa1altiniuose ra\xc5\xa1omas lenk. Sawzgalwie, Sawsgalwie, vok. Sausgalwy, liet. Sausgalviai.\n_START_SECTION_\nIstorija\n_START_PARAGRAPH_\nSausgalviais vadinama vakarin\xc4\x97 K\xc5\xablup\xc4\x97n\xc5\xb3 kaimo dalis, esanti \xc5\xa1alia K\xc5\xablup\xc4\x97n\xc5\xb3 mi\xc5\xa1ko prie kelio \xc4\xaf Darb\xc4\x97nus. \xc4\x8cia buvusiame K\xc5\xablup\xc4\x97n\xc5\xb3 mi\xc5\xa1ke XVIII a. susiformavo vienkieminis Sausgalvi\xc5\xb3 u\xc5\xbeusienis. Jame 1821, 1843, 1846 ir 1866 m. buvo po 3 sodybas. Vienoje j\xc5\xb3 gyveno Adomas Viskontas su \xc5\xbemona Marijona Valan\xc4\x8di\xc5\xabte \xe2\x80\x93 vyriausi\xc4\x85ja vyskupo Motiejaus Valan\xc4\x8diaus seserimi. Dvasiniais kaimo reikalais r\xc5\xabpinosi Salant\xc5\xb3 parapijos Kalnalio \xc5\xa0v. Lauryno ba\xc5\xbeny\xc4\x8dios kunigai._NEWLINE_Kaimas \xc5\xbeymimas XIX a. \xe2\x80\x93 XX a. prad\xc5\xbeios Rusijos ir Vokietijos imperijos kariniuose topografiniuose \xc5\xbeem\xc4\x97lapiuose, priklaus\xc4\x97 Salant\xc5\xb3 vals\xc4\x8diui. Po Pirmojo pasaulinio karo priskirtas prie K\xc5\xablup\xc4\x97n\xc5\xb3 kaimo.'